P6_TA(2006)0263

Επόμενα βήματα για την περίοδο προβληματισμού (Ευρωπαϊκό Συμβούλιο της 15ης και 16ης Ιουνίου 2006)

Ψήφισμα του Ευρωπαϊκού Κοινοβουλίου σχετικά με τα επόμενα βήματα για την περίοδο προβληματισμού και την ανάλυση σχετικά με το μέλλον της Ευρώπης

Το Ευρωπαϊκό Κοινοβούλιο,

- έχοντας υπόψη τη Συνθήκη για τη θέσπιση Συντάγματος της Ευρώπης,

- έχοντας υπόψη το ψήφισμά του της 12ης Ιανουαρίου 2005 σχετικά με τη Συνθήκη για τη θέσπιση Συντάγματος της Ευρώπης [1],

- έχοντας υπόψη τη Δήλωση της 18ης Ιουνίου 2005 των Αρχηγών Κρατών και Κυβερνήσεων σχετικά με την κύρωση της Συνθήκης για τη θέσπιση Συντάγματος της Ευρώπης μετά το πέρας του Ευρωπαϊκού Συμβουλίου στις 16 και 17 Ιουνίου 2005,

- έχοντας υπόψη τα συμπεράσματα του Ευρωπαϊκού Συμβουλίου στις 15 και 16 Δεκεμβρίου 2005,

- έχοντας υπόψη το ψήφισμά του, της 19ης Ιανουαρίου 2006, σχετικά με την περίοδο προβληματισμού: δομή, θέματα και πλαίσιο για μια αποτίμηση της συζήτησης για την Ευρωπαϊκή Ένωση [2],

- έχοντας υπόψη το άρθρο 108, παράγραφος 5, του Κανονισμού του,

A. λαμβάνοντας υπόψη ότι έχει ξεκινήσει σε ορισμένα κράτη μέλη μια πραγματική συζήτηση για το μέλλον της Ευρωπαϊκή Ένωσης με τη συμμετοχή τόσο των πολιτικών παραγόντων όσο και των πολιτών, χωρίς όμως να συμβεί τούτο σε όλη την Ένωση και ιδιαίτερα στα κράτη μέλη που δεν έχουν ακόμη κυρώσει τη Συνταγματική Συνθήκη,

Β. λαμβάνοντας υπόψη ότι τα θεσμικά όργανα της ΕΕ συμβάλλουν στη συζήτηση αυτή με τη διοργάνωση φόρουμ δημοσίων συζητήσεων, μεταξύ άλλων και μέσω διαδικτύου, στους τόπους εργασίας τους και σε επιλεγμένες τοποθεσίες στα κράτη μέλη, το υφιστάμενο όμως Σχέδιο Δ για Δημοκρατία, Διάλογο και Συζήτηση δεν έχει ακόμη καταστεί κτήμα του ευρύτερου κοινού στην Ένωση,

Γ. λαμβάνοντας υπόψη ότι στις 8 και 9 Μαΐου 2006 μια κοινή συνεδρίαση μελών του Ευρωπαϊκού και των εθνικών κοινοβουλίων των κρατών μελών της ΕΕ εγκαινίασε τη διακοινοβουλευτική διάσταση της συζήτησης αυτής,

Δ. λαμβάνοντας υπόψη ότι υπάρχει έντονη ανάγκη να αγγίξει η συζήτηση αυτή τους πολίτες σε όλα τα κράτη μέλη και ιδιαίτερα σε εκείνα που δεν έχουν ακόμη κυρώσει τη Συνταγματική Συνθήκη και προτίθενται να διεξάγουν δημοψήφισμα προτού το πράξουν,

Ε. λαμβάνοντας υπόψη ότι η κοινοβουλευτική έγκριση της Συνταγματικής Συνθήκης πραγματοποιήθηκε ήδη στην Εσθονία στις 9 Μαΐου 2006 και ότι, όπως ελπίζεται, θα ολοκληρωθεί σύντομα στη Φινλανδία,

ΣΤ. λαμβάνοντας υπόψη ότι, κατ' αυτόν τον τρόπο, οι χώρες που θα έχουν κυρώσει τη Συνταγματική Συνθήκη θα φθάσουν τις 16, ενώ 2 δεν είναι σε θέση να το πράξουν λόγω του αρνητικού αποτελέσματος του δημοψηφίσματος και ότι άλλες διστάζουν να αρχίσουν ή να συνεχίσουν τη διαδικασία κύρωσης με αποτέλεσμα η διαδικασία αυτή να παραπαίει στα περισσότερα από τα υπόλοιπα κράτη,

1. επιβεβαιώνει τη δέσμευσή του να επιτευχθεί το συντομότερο δυνατό μια συνταγματική ρύθμιση για την ΕΕ, καθώς και την υποστήριξή του στη Συνταγματική Συνθήκη για την Ευρώπη·

2. εφιστά την προσοχή στις οποιεσδήποτε προσπάθειες να υπονομευθεί ο συνολικός συμβιβασμός που επετεύχθη στο πλαίσιο της Συνθήκης δεδομένου ότι τούτο θα θέσει υπό σοβαρή αμφισβήτηση τον ευρωπαϊκό πολιτικό σχεδιασμό και θα δημιουργήσει τον κίνδυνο μιας εξασθενημένης και διαιρεμένης Ένωσης· επιβεβαιώνει την αντίθεσή του στην κατακερματισμένη εφαρμογή τμημάτων της συνταγματικής συμφωνίας καθώς και στην άμεση δημιουργία ομάδων πυρήνων ορισμένων κρατών μελών ως τρόπο παράκαμψης της συνταγματικής διαδικασίας για την Ένωση στο σύνολό της·

3. υποστηρίζει από την άλλη πλευρά τις δημοκρατικές εκείνες βελτιώσεις στις θεσμικές διαδικασίες που μπορούν να συμφωνηθούν υπό τους όρους των υφισταμένων Συνθηκών ΕΕ, π.χ. βελτιώνοντας τη διαφάνεια σε επίπεδο Συμβουλίου Υπουργών, μεταρρυθμίζοντας τη συμφωνία περί επιτροπολογίας, τη χρήση της "πασαρέλας" στην ψήφο με ειδική πλειοψηφία και τη συναπόφαση στον τομέα της δικαιοσύνης και των εσωτερικών υποθέσεων, βελτιώνοντας τον εθνικό κοινοβουλευτικό έλεγχο και καθιερώνοντας μια μορφή πρωτοβουλίας των πολιτών·

4. ζητεί από το Ευρωπαϊκό Συμβούλιο να στραφεί από την περίοδο προβληματισμού σε μια περίοδο ανάλυσης που θα διαρκέσει έως τα μέσα του 2007, προκειμένου να διατυπωθεί μια σαφής πρόταση για τη συνέχεια που θα δοθεί στη Συνταγματική Συνθήκη το αργότερο έως το δεύτερο εξάμηνο του 2007·

5. καλεί το Ευρωπαϊκό Συμβούλιο να ζητήσει σαφείς δεσμεύσεις από κάθε κράτος μέλος ως προς τους τρόπους και τα μέσα που προτείνει για τη δημιουργία και πραγματοποίηση μιας ανοικτής και διαρθρωμένης δημόσιας συζήτησης σε επίπεδο Ένωσης η οποία θα επικεντρώνεται στα βασικά θέματα που αφορούν το μέλλον της Ευρώπης κατά τη διάρκεια της εκτεταμένης περιόδου προβληματισμού·

6. ζητεί από την Επιτροπή να προσαρμόσει το "Σχέδιο Δ" για τη δεύτερη φάση της περιόδου προβληματισμού και να παράσχει επαρκή χρηματοδότηση για τις προβλεπόμενες δραστηριότητες·

7. ζητεί από το Ευρωπαϊκό Συμβούλιο να καλέσει τα κράτη μέλη που δεν έχουν ακόμη ολοκληρώσει τις διαδικασίες κύρωσης να επεξεργασθούν έως το τέλος της περιόδου προβληματισμού αξιόπιστα σενάρια ως προς τον τρόπο με τον οποίο προτίθενται να προωθήσουν τα σχετικά θέματα·

8. προτείνει να αναπτύξει το Ευρωπαϊκό Συμβούλιο το προσήκον πλαίσιο εις τρόπον ώστε να καταστεί δυνατός ένας συγκεκριμένος διάλογος μόλις το πολιτικό χρονοδιάγραμμα το επιτρέψει, με τους εκπροσώπους των χωρών εκείνων όπου το δημοψήφισμα για τη Συνταγματική Συνθήκη είχε αρνητική έκβαση προκειμένου να διερευνηθεί εάν και υπό ποίους όρους θα τους ήταν δυνατόν να επαναλάβουν τη διαδικασία κύρωσης·

9. καλεί την Επιτροπή να προσυπογράψει την προσέγγιση αυτή και να υποβάλει στο Ευρωπαϊκό Συμβούλιο έναν "χάρτη πορείας" για την εφαρμογή της κατά τον καλύτερο δυνατό τρόπο·

10. επισημαίνει στην Επιτροπή ότι μια συνταγματική τάξη είναι απαραίτητη ώστε να καταστεί νομικά δεσμευτικός ο Χάρτης των Θεμελιωδών Δικαιωμάτων της Ευρωπαϊκής Ένωσης, να δημιουργηθεί μια ευρωπαϊκή δημοκρατία και να καταστεί η Ευρωπαϊκή Ένωση αποτελεσματικότερη και κοινωνικά δικαιότερη·

11. καλεί την Επιτροπή να εκπονήσει μελέτη σχετικά με το κόστος που προέκυψε εκ του γεγονότος ότι η Συνταγματική Συνθήκη δεν θα τεθεί σε ισχύ, όπως ελπιζόταν αρχικά, την 1η Νοεμβρίου 2006·

12. εξάγει τα ακόλουθα συμπεράσματα από τις συζητήσεις με τα μέλη των εθνικών κοινοβουλίων των κρατών μελών της ΕΕ, οι οποίες πραγματοποιήθηκαν στις 8 και 9 Μαΐου 2006 στις Βρυξέλλες:

α) έχει αποδειχθεί η ανάγκη να συνεχιστεί η συνταγματική διαδικασία της Ευρωπαϊκής Ένωσης που θεμελιώνεται στις αρχές της ειρήνης και της αλληλεγγύης και στις άλλες κοινές αξίες·

β) δεν υπάρχει αμφιβολία ότι τα κράτη μέλη της Ένωσης δεν θα μπορέσουν να αντιμετωπίσουν μόνα τους τις μεγάλες πολιτικές προκλήσεις για την Ευρώπη·

γ) αναγνωρίζεται γενικώς ότι η Συνταγματική Συνθήκη θα παρείχε στην Ευρωπαϊκή Ένωση το ενδεδειγμένο πλαίσιο για την ανταπόκριση σε αυτές τις προκλήσεις·

δ) θα χρειαστεί μια βαθύτερη ανάλυση που θα επιτρέψει τη διαμόρφωση προτάσεων κατά τη διάρκεια του 2007 με σκοπό την κατάληξη σε συμφωνία πριν από τις επόμενες ευρωπαϊκές εκλογές·

ε) ο διακοινοβουλευτικός διάλογος σχετικά με τη συνταγματική διαδικασία στον οποίο μετέχουν το Ευρωπαϊκό Κοινοβούλιο και τα κοινοβούλια των κρατών μελών είναι πολύ σημαντικός και πρέπει να συνεχιστεί· χαιρετίζει την εξαγγελία του Προέδρου του Φινλανδικού Κοινοβουλίου σύμφωνα με την οποία θα πραγματοποιηθεί το Δεκέμβριο του 2006 ένα δεύτερο κοινοβουλευτικό φόρουμ·

στ) επισημαίνει στο πλαίσιο αυτό τις προτάσεις του να διαμορφωθούν οι συζητήσεις στα κοινοβουλευτικά φόρα κατά τρόπο ώστε να μπορεί να γίνει έντονη και εις βάθος ανταλλαγή απόψεων, με στόχο την επίτευξη μιας συναίνεσης επί των κεντρικών θεμάτων που αφορούν το μέλλον της Ευρώπης και τον τρόπο με τον οποίο μπορεί να επιτευχθεί η πρόοδος·

13. τονίζει εκ νέου το στόχο που έχει θέσει να είναι έτοιμη η αναγκαία συνταγματική ρύθμιση όταν οι πολίτες της Ένωσης κληθούν στις κάλπες για τις ευρωπαϊκές εκλογές του 2009·

14. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή και τις κυβερνήσεις και τα κοινοβούλια των κρατών μελών.

[1] ΕΕ C 247 Ε της 6.10.2005, σ. 88.

[2] Κείμενα που εγκρίθηκαν, P6_TA(2006)0027.

--------------------------------------------------